Diari Oficial de la Generalitat Valenciana


Sumari del DOGV 4493, del 06-05-2003 (2003/4861)

ORDE de 22 d'abril de 2003, de la Conselleria d'Obres Publiques, Urbanisme i Transports, per la qual s'establixen les ajudes per al 2003, dins del programa plurianual d'ajudes, per a renovació, ampliació i millora del parc mòbil destinat als servicis regulars permanents de transport públic de viatgers terrestres integrats en el sistema coordinat de Transport Metropolità d'Alacant (sistema TAM).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4493

Data del DOGV
:   06-05-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/4861


Data del document
:   22-04-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

 Descriptors 

:   * Alacant
    * autobús
    * transport de viatgers
    * metròpoli
    * parc mòbil
    * suport econòmic
    * empresa de transport

ORDE de 22 d'abril de 2003, de la Conselleria d'Obres Publiques, Urbanisme i Transports, per la qual s'establixen les ajudes per al 2003, dins del programa plurianual d'ajudes, per a renovació, ampliació i millora del parc mòbil destinat als servicis regulars permanents de transport públic de viatgers terrestres integrats en el sistema coordinat de Transport Metropolità d'Alacant (sistema TAM). [2003/X4861]
  
La Generalitat Valenciana, d'acord amb la resta de la seua estratègia de millora del sistema de transports en l'Àrea Metropolitana d'Alacant, dirigida a configurar un espai atractiu en posició competitiva dins de l'Arc Mediterrani, ha incorporat a la seua política de transports programes específics que regulen la qualitat exigible al servici regular de viatgers en el dit àmbit. Això obliga les empreses concessionàries de transport de viatgers afectades a un esforç financer addicional per a renovar el seu material mòbil a fi d'adaptar-lo als nivells de qualitat exigits, i en alguns casos haurà d'ampliar, fins i tot, la seua flota d'autobusos.
  
Així mateix, també constituïx un objectiu prioritari de la Generalitat Valenciana facilitar els desplaçaments de les persones amb mobilitat reduïda, amb l'ampliació per a això del parc de vehicles accessible a este col·lectiu, de manera que la millora en la qualitat i l'eficàcia dels servicis siga real i efectiva per a tots els ciutadans. Este objectiu convergix amb els definits en la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació.
  
Per tot això, i davant de la forta inversió que suposa per a les empreses del sector la compra de nous autobusos, es va establir un programa plurianual d'ajudes per a la renovació i l'adaptació del parc mòbil de les empreses, programa iniciat en l'àrea metropolitana de València amb resultats molt satisfactoris, i ampliat posteriorment a l'àrea d'Alacant, en la qual des de 1999 opera un sistema coordinat de transport metropolità conegut comercialment com a TAM, els servicis del qual van quedar englobats en el programa d'ajudes.
  
Per la present orde es prorroga per al 2003 el programa d'ajudes per als servicis de transport per carretera del sistema TAM.
  
Per això, fent ús de les atribucions que em conferix el Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Publiques, Urbanisme i Transports,
  
ORDENE
  
Article 1. Objecte de les ajudes
  
1. Es prorroga durant l'exercici 2003 el programa d'ajudes per a renovar i ampliar el material mòbil adscrit a les concessions de servicis regulars de transport públic de viatgers terrestres, que presten servicis integrats en el sistema coordinat de transport conegut comercialment com a TAM.
  
2. Així mateix, s'establixen també ajudes per a l'adquisició dels equips embarcats en els vehicles destinats a la posada en marxa de sistemes d'ajuda a l'explotació, necessaris per a assegurar un òptim rendiment del sistema.
  
3. Finalment, i a fi d'assegurar la integració tarifària dels servicis d'interés metropolità, s'establixen unes ajudes complementàries per a l'adquisició dels sistemes de peatge, control i màquines expenedores amb què hauran d'estar dotats tots els autobusos de la flota metropolitana.
  
Article 2. Import de les ajudes
  
Les ajudes seran concedides per un import global màxim de 1.171.082 euros, a càrrec de la línia T081600, Millora de la qualitat de l'oferta de transports públics de viatgers i mercaderies del capítol VII del programa 513.30, Ordenació i coordinació del Transport Terrestre, del Pressupost per al 2003, de la Conselleria d'Obres Públiques, Urbanisme i Transports. El dit import podrà ser ampliat en cas d'existència de disponibilitats pressupostàries addicionals.
  
Article 3. Beneficiaris de les ajudes
  
Podran sol·licitar estes ajudes els empresaris individuals o societats mercantils titulars de concessions de transport públic terrestre regular permanent d'ús general de viatgers que presten servicis integrats en el sistema TAM.
  
Article 4. Tipus d'ajudes
  
Les ajudes es concediran pels conceptes següents:
  
a) Ajudes per a l'ampliació i la renovació de flota
  
Es concediran per a l'adquisició de vehicles per a l'ampliació de la flota i la renovació de vehicles l'edat dels quals supere els 12 anys, que es troben adscrits a les concessions des de l'1 de gener de 1999. La data de referència per al càlcul de l'edat serà l'1 de gener de 2003. Els vehicles hauran d'haver sigut adquirits posteriorment a l'1 de gener de 2003.
  
Per als servicis que es presten a l'empara de títols que estan en procés de segregació i revalidació com a nova concessió, s'haurà d'acreditar que els dits vehicles, a banda de reunir les característiques tècniques legalment establides, eren els que realitzaven el dit servici amb regularitat. En tot cas, els vehicles renovats hauran de quedar adscrits obligatòriament a la nova concessió quan es convalide.
  
L'ampliació i/o la renovació es podrà realitzar per mitjà de l'adquisició de vehicles nous o usats amb menys de 4 anys d'antiguitat en el moment de la compra, i en bon estat de funcionament.
  
b) Ajudes per a l'adquisició dels equips que s'hagen d'instal·lar a l'interior dels vehicles per a disposar d'un sistema d'ajudes a l'explotació.
  
c) Ajudes per a l'adquisició de sistemes magnètics de peatge compatibles amb els d'altres maneres que ja operen actualment en l'Àrea de Transport Metropolità d'Alacant, i expenedores a l'interior dels vehicles.
  
Article 5. Quantia de les ajudes
  
Les quanties que es concediran seran les següents:
  
1. Per a adquisició de vehicles nous:
  
Els vehicles de nova adquisició hauran de ser de plataforma baixa i adaptats per a persones amb mobilitat reduïda.
  
Fins a un 50% del preu d'adquisició (sense IVA) amb els màxims següents:
  
- Vehicles no articulats: 90.000 euros (sense IVA)
  
- Vehicles articulats: 132.000 euros (sense IVA)
  
2. Per a l'adquisició de vehicles usats:
  
Els vehicles adquirits hauran de ser de plataforma baixa i adaptats a persones de mobilitat reduïda.
  
Fins a un 20% del preu d'adquisició (sense IVA) amb els màxims següents:
  
- Vehicles no articulats: 18.000 euros (sense IVA)
  
- Vehicles articulats: 26.400 euros (sense IVA)
  
3. Per a l'adquisició d'equips instal·lats a l'interior dels vehicles i destinats a la posada en funcionament d'un sistema d'ajudes a l'explotació:
  
- Fins a un 50% del preu d'adquisició (sense IVA), amb un màxim de 2.400 euros per vehicle.
  
4. Per a l'adquisició del sistema magnètic de peatge i expenedores a l'interior s'establix una subvenció com a percentatge del preu d'adquisició, variable en funció del cost de l'equip, i amb un límit per autobús de 180 euros per al sistema de peatge, i 1.300 euros per a les expenedores a l'interior. Els percentatges que s'establixen són els següents:
  
- Cost unitari del sistema de peatge per autobús superior a 150 euros (sense IVA). Se subvencionarà fins al 50% del preu total d'adquisició (sense IVA).
  
- Cost unitari del sistema de peatge per autobús inferior a 150 euros (sense IVA). Se subvencionarà fins al 40% del preu total d'adquisició (sense IVA).
  
- Ajuda per a l'adquisició d'expenedores a l'interior dels vehicles: Se subvencionarà fins al 50% del preu total d'adquisició (sense IVA).
  
Article 6. Requisits de les ajudes
  
Per a l'obtenció de les ajudes s'hauran de complir els requesits següents:
  
a) A més de les condicions tècniques legalment establides sobre prescripcions uniformes relatives a les característiques de construcció dels vehicles de transport públic de viatgers, els vehicles que s'adquirisquen per mitjà del present programa d'ajudes compliran les condicions de qualitat que a continuació s'indiquen:
  
- Els vehicles hauran de ser tots de plataforma baixa, almenys en l'espai de la plataforma entre la porta d'accés i la primera de descens, i estar adaptats a persones de mobilitat reduïda, havent de presentar, com a mínim, les següents característiques tècniques:
  
· Longitud del bastidor: 18 m 12 m fins a 10 m
  
· Nombre de places assegudes: 48 30 25
  
· Potència mínima: 260 CV 220 CV 200 CV
  
· Aire condicionat: sí sí sí
  
- En qualsevol cas, els vehicles que s'adquirisquen s'hauran d'ajustar a la imatge externa que s'establisca per al conjunt de la flota metropolitana.
  
b) Les empreses titulars presentaran el projecte de renovació dels vehicles adscrits a la concessió actualitzat per a l'exercici de 2003, que haurà de ser aprovat per la Direcció General de Transports, i en el qual s'inclourà:
  
- Relació total dels vehicles que componen actualment la flota de l'empresa, que s'identifique per la matrícula, la marca i el model del vehicle.
  
- Relació de vehicles adscrits a cada concessió amb data de primera matriculació i d'adscripció, així com fotocòpia de la còpia certificada de l'autorització visada.
  
- Relació de vehicles que es desitja renovar amb indicació de l'evolució de l'edat mitjana del parc adscrit a la concessió durant el període 2002 € 2003.
  
- Memòria explicativa de les característiques del vehicle o els vehicles que s'han de substituir (longitud del bastidor, nombre de places autoritzades assegudes i de peu, potència del motor...), així com d'aquells que s'adquiriran, preus de mercat i factura proforma quan procedisca.
  
- Pla de finançament dels vehicles que s'han d'adquirir ajustat a les possibilitats de finançament real de l'empresa: les fonts de procedència dels recursos (propis, subvenció, finançament), i el termini d'amortització dels préstecs per a la seua adquisició.
  
- Dades sobre els costs i els ingressos de la concessió en els exercicis 2001 i 2002.
  
c) Els equips embarcats destinats al funcionament operatiu d'un sistema d'ajudes a l'explotació, així com els sistemes de peatge i les expenedores a l'interior, hauran de reunir les característiques tècniques que els facen prou operatius segons el parer de la Direcció General de Transports.
  
Article 7. Sol·licituds, documentació i termini
  
Les sol·licituds de les ajudes previstes en la present orde s'efectuaran per mitjà d'instància formalitzada d'acord amb el model que s'adjunta a esta orde (annex I), dirigida a la Direcció General de Transports de la Conselleria d'Obres Publiques, Urbanisme i Transports. Les dites sol·licituds hauran de presentar-se en el termini de 20 dies naturals comptadors a partir del dia següent de publicació d'esta orde en el Diari Oficial de la Generalitat Valenciana, en la Direcció General de Transports de la Conselleria d'Obres Publiques Urbanisme i Transports, directament o per qualsevol de les formes que preveu l'article 38.4 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999 de 13 de gener, i s'haurà d'acompanyar de la documentació següent:
  
- Còpia compulsada del CIF de l'empresa o el NIF, si és procedent.
  
- Poder de representació, compulsat, de la persona que representa a l'empresa interessada.
  
- El projecte de renovació dels vehicles adscrits a la concessió referit en l'article 6.b).
  
- Pressupost individualitzat i detallat de la compra dels equips embarcats per al sistema d'ajudes a l'explotació. Breu apunt sobre el funcionament del SAE.
  
- Pressupost individualitzat i detallat de la compra dels sistemes de peatge.
  
- Pressupost individualitzat i detallat de la compra d'expenedores a l'interior dels vehicles.
  
- Així mateix, d'acord amb el que disposa l'Orde de 30 de maig de 1996 de la Conselleria d'Economia i Hisenda (DOGV núm. 2.775, de 21.6.96), s'haurà d'aportar la següent documentació acreditativa d'estar al corrent en les obligacions tributàries i de la Seguretat Social, referida al moment de finalització del termini de presentació de sol·licituds:
  
- Còpia compulsada de l'últim rebut de l'Impost d'Activitats Econòmiques.
  
- Certificat expedit per l'Agència Tributària corresponent acreditatiu d'estar al corrent de les obligacions tributàries, tant estatals com autonòmiques.
  
- Certificat expedit per la Tresoreria de la Seguretat Social, acreditatiu d'estar al corrent en el pagament de les corresponents quotes.
  
Article 8. Atorgament de les ajudes
  
Per a l'atorgament de les ajudes, els crèdits pressupostaris disponibles es destinaran segons l'orde de prioritats següent:
  
1. Ajudes per a renovació i ampliació de flota.
  
2. Ajudes per a sistemes d'ajuda a l'explotació.
  
3. Ajudes per a l'adquisició de sistemes magnètics de peatge i expenedores a l'interior.
  
D'acord amb estos criteris el crèdit disponible es destinarà preferentment a l'adquisició de noves unitats. Si este concepte no esgotara el pressupost, s'atorgaran ajudes per als equips embarcats de sistemes d'ajuda a l'explotació, i en el cas que encara quedaren fons disponibles, es concedirien les ajudes per a l'adquisició de sistemes magnètics de peatge i expenedores a l'interior.
  
A la vista de les sol·licituds presentades, després de l'estudi, la fixació d'admissibilitats i les quanties previs, a partir dels criteris de prioritat establits en este article, un òrgan col·legiat integrat pel cap del Servici de Planificació de la Direcció General de Transports, el cap del Servici d'Administració del Transport i el cap de Secció d'Ordenació del Transport per Carretera, elaborarà una proposta motivada per a l'atorgament i denegació de les ajudes. Vista la dita proposta, la Direcció General de Transports resoldrà sobre l'atorgament de les ajudes i les elevarà al conseller d'Obres Publiques, Urbanisme i Transports, per a la seua resolució definitiva.
  
El termini màxim per a resoldre expressament i notificar serà de sis mesos comptadors a partir del dia en què la corresponent sol·licitud haja tingut entrada en el registre de l'òrgan competent per a la seua tramitació. En el cas que en el citat termini no haja sigut notificada la resolució expressa, la sol·licitud s'entendrà desestimada.
  
Article 9. Pagament de les subvencions
  
1. Les empreses concessionàries que obtinguen ajudes previstes en esta orde hauran d'aportar, en el termini de 15 dies naturals des de la data de notificació de la resolució definitiva, la documentació següent:
  
1.1. Documentació que s'ha d'aportar per part de les empreses concessionàries que opten per l'adquisició de vehicles nous o usats:
  
a) Contracte de compra del vehicle, full de comanda o semblant, que incloga les característiques tècniques detallades del xassís i de la carrosseria.
  
b) Factura per l'import total de l'adquisició del vehicle.
  
c) Compromís d'adscriure i dedicar el vehicle a la realització del servici que es detalla en la resolució d'atorgament de l'ajuda.
  
d) Permís de circulació i fitxa tècnica del nou vehicle.
  
e) Còpia certificada de l'autorització visada.
  
f) Resolució, si és procedent, del Servici Territorial de Transports per la qual s'autoritza l'adscripció a la concessió del nou vehicle i la baixa del vehicle substituït.
  
g) Dades de domiciliació bancària.
  
h) Certificat de la inspecció tècnica de vehicles quan es tracte de la compra de vehicles usats.
  
1.2. Documentació que s'ha d'aportar per part de les empreses que opten per l'adquisició d'equips embarcats per a sistemes d'ajuda a l'explotació:
  
a) Contracte de compra del sistema que incloga detalladament les característiques tècniques.
  
b) Factura per l'import total de l'adquisició de l'equip.
  
c) Compromís d'instal·lar l'equip en els vehicles adscrits a les concessions objecte d'ajuda a la realització del servici que es detalla en la resolució d'atorgament.
  
1.3 Documentació que s'ha d'aportar per part de les empreses que opten per l'adquisició de sistemes magnètics de peatge i expenedores a l'interior dels vehicles:
  
a) Contracte de compra del sistema que incloga detalladament les característiques tècniques.
  
b) Factura per l'import total d'adquisició de l'equip.
  
c) Compromís d'instal·lar l'equip en els vehicles adscrits a la realització del servici que es detalla en la resolució d'atorgament de l'ajuda.
  
2. Una vegada aportada pels beneficiaris la documentació assenyalada en els punts 1.1, 1.2 i 1.3 d'este article, després de la comprovació prèvia que els justificants són adequats, i iniciada la prestació del servici corresponent, es procedirà per part de la Direcció General de Transports a tramitar l'oportuna proposta de pagament.
  
Article 10. Obligacions dels beneficiaris
  
1. Els beneficiaris de les ajudes estaran obligats a mantindre els vehicles, el sistema d'ajuda a l'explotació, el de peatge i les expenedores en les concessions corresponents, durant un període mínim i continuat de 8 anys, excepte indicació expressa de l'autoritat de transport.
  
2. Així mateix, els beneficiaris estaran obligats a facilitar qualsevol document o dada que la Direcció General de Transports considere necessari per a un coneixement exhaustiu del compliment per les empreses beneficiàries de les ajudes, dels fins prevists en l'orde.
  
3. Els beneficiaris no podran tindre pendent cap sanció definitiva per incompliment de la legislació de transport.
  
4. Els beneficiaris hauran de posar en coneixement de l'administració qualsevol ajuda o subvenció que reben per a la mateixa finalitat d'altres administracions o entitats públiques.
  
Article 11. Revocació de les subvencions
  
La Direcció General de Transports comprovarà, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'estes donarà lloc a la revocació de les subvencions, i a la devolució de les quanties atorgades, així com dels corresponents interessos de demora.
  
DISPOSICIONS FINALS
  
Primera
  
Es faculta el director general de Transports per a dictar les disposicions i adoptar les mesures que considere oportunes per al desplegament i l'aplicació de les disposades en la present orde.
  
Segona
  
La present orde entrarà en vigor el dia de la seua publicació en el Diari Oficial de la Generalitat Valenciana.
  
Tercera
  
Contra la present orde es podrà interposar recurs contenciós administratiu en el termini de dos mesos comptadors des del dia següent de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposa l'article 46 de la Llei 19/1998, reguladora de la dita jurisdicció.
  
València, 22 d'abril de 2003
  
El conseller d'Obres Públiques, Urbanisme i Transports,